b'\n_START_ARTICLE_\nAng Lee\n_START_SECTION_\n\xc5\xa0kolovanje\n_START_PARAGRAPH_\nAng Lee ro\xc4\x91en je u gradu Chaojhou u Pingtungu, u ju\xc5\xbenom poljoprivrednom okrugu Tajvana. Odrastao je u ku\xc4\x87i u kojoj su se preferirali kineski klasici. Roditelji su mu se nakon poraza nacionalista u Kineskom gra\xc4\x91anskom ratu 1949. godine preselili iz Kine na Tajvan. Leejev otac, podrietlom iz Provincije Jiangxi u ju\xc5\xbenoj Kini, poticao je djecu da u\xc4\x8de kinesku kulturu i umjetnost, posebno kaligrafiju. Leejevi baka i djed su poginuli tijekom Kulturne revolucije jer su optu\xc5\xbeeni kao \xc4\x8dlanovi jedne od Pet crnih kategorija._NEWLINE_Lee je poha\xc4\x91ao je presti\xc5\xbenu srednju \xc5\xa1kolu Tainan First Senior gdje je njegov otac prije bio ravnatelj. O\xc4\x8dekivalo se da \xc4\x87e upisati Joint College, pripremni koled\xc5\xbe za sveu\xc4\x8dili\xc5\xa1te, jedini na\xc4\x8din za sveu\xc4\x8dili\xc5\xa1no obrazovanje na Tajvanu. Nakon \xc5\xa1to je dvaput pao na ispitu, na o\xc4\x8devo razo\xc4\x8daranje, upisao je trogodi\xc5\xa1nji koled\xc5\xbe, Narodnu umjetni\xc4\x8dku \xc5\xa1kolu, gdje je 1975. godine diplomirao. Otac je htio da postane profesor, ali na koled\xc5\xbeu se zainteresirao za umjetnost._NEWLINE_Nakon zavr\xc5\xa1etka obvezne vojne slu\xc5\xbebe, Lee je 1979. godine otputovao u Sjedinjene Dr\xc5\xbeave kako bi studirao na Urbana-Champaignu na Sveu\xc4\x8dili\xc5\xa1tu Illinoisa, gdje je 1980. godine diplomirao u kazali\xc5\xa1tu. Nakon toga se upisao na Tisch School of Arts na Njujor\xc5\xa1kom sceu\xc4\x8dili\xc5\xa1tu. Studirao je zajedno sa Spikeom Leejem i radio na njegovom filmu-zavr\xc5\xa1nom radu, Joe\'s Bed-Stuy Barbershop: We Cut Heads. Njegov vlastiti zavr\xc5\xa1ni rad bila je 43-minutna drama, Fine Line (1984.), koja je osvojila presti\xc5\xbenu nagradu Wasserman Njujor\xc5\xa1kog sveu\xc4\x8dili\xc5\xa1ta za re\xc5\xbeiju.\n_START_SECTION_\nFaza mirovanja\n_START_PARAGRAPH_\nLeejev zavr\xc5\xa1ni rad privukao je pozornost agencije William Morris, slavne agencije za talente i knji\xc5\xbeevnost koja je poslije predstavljala Leeja. Isprva, iako je agencija prona\xc5\xa1la nekoliko prilika za njega, Lee je \xc5\xa1est godina bio nezaposlen. Tijekom tog vremena, bio je doma\xc4\x87in, dok je njegova \xc5\xbeena Jane Lin, molekularna biologinja, bila jedina koja je privre\xc4\x91ivala u \xc4\x8detvero\xc4\x8dlanoj obitelji. Ovaj dogovor, koji je poni\xc5\xbeenje u kineskoj kulturi, je stavio par pod veliki pritisak, ali uz Lininu potporu i razumijevanje. Lee nije odustao od svoje filmske karijere, ali je nastavio smi\xc5\xa1ljati nove ideje za filmove i predstave. Tijekom tog vremena je napisao i nekoliko scenarija._NEWLINE_Godine 1990. je, na natjecanju pod pokroviteljstvom tajvanskog ministarstva informiranja, predstavio dva scenarija, Pushing Hands i Svadbeni banket. Scenariji su zasebno osvojili prvo i drugo mjesto. Dva pobjedni\xc4\x8dka scenarija zainteresirala su Li-Kong Hsua, nedavno promaknutog menad\xc5\xbeera u velikom studiju kojeg je zanimao Leejev jedinstveni stil i svje\xc5\xbeina. Hsu, prvi put producent, pozvao je Leeja da re\xc5\xbeira Pushing Hands, dugometra\xc5\xbeni film koji je premijerno prikazan 1991. godine.\n_START_SECTION_\nDebi u Tajvanu\n_START_PARAGRAPH_\nPushing Hands (1992.) bio je veliki uspjeh na Tajvanu me\xc4\x91u kriti\xc4\x8darima i u kinima. Zaradio je osam nominacija za Filmskom festivalu Zlatni konj, tajvanskom filmskom festivalu. Inspiriran uspjehom, Hsu je sura\xc4\x91ivao s Leejem na njegovom drugom filmu, Svadbeni banket (1993.), koji je osvojio Zlatnog medvjeda na Berlinskom filmskom festivalu, a nominiran je kao najbolji strani film za Zlatni globus i Oscar. Film je ukupno osvojio jedanaest tajvanskih i me\xc4\x91unarodnih nagrada, a Lee je postao zvijezda u usponu._NEWLINE_Prva dva Leejeva filma bili su temeljeni na pri\xc4\x8dama tajvanskih Amerikanaca, a oba su snimana u Americi. Hsu je 1995. godine pozvao Leeja da se vrati kako bi snimio Pij, jedi, mu\xc5\xa1karac, \xc5\xbeena, a film prikazuje tradicionalne vrijednosti, moderne odnose i obiteljske sukobe na Taipeiju. Film je postao hit u kinima, kao i me\xc4\x91u kritikom. Drugu godinu zaredom, Leejev film bio je nomniniran za najbolji strani film za Zlatni globus i Oscara, kao i za BAFTA-u. Pij, jedi, mu\xc5\xa1karac, \xc5\xbeena dobio je pet nagrada na Tajvanu i u inozemstvu. Hollywood je otkupio prava i snimio obradu, Tortilla Soup (2001. godine, redatelj Maria Ripoll). Bila je to jedna od rijetkih prilika u kojima su tajvanski filmovi do\xc5\xbeivjeli obradu izvan zemlje.\n_START_SECTION_\nDolazak u Hollywood\n_START_PARAGRAPH_\nLeejeve tri drame otvorile su mu vrata Hollywooda. Godine 1995. je za TriStar re\xc5\xbeirao britanski klasik Razum i osje\xc4\x87aji. Prebacivanje s tajvanskih na britanske filmove nije zaustavio Leeja od osvajanja festivalskih nagrada. Razum i osje\xc4\x87aji donio je Leeju drugog Zlatnog medvjeda na Berlinskom filmskom festivalu. Nominiran je za sedam Oscara, a osvojio je nagradu za najbolji adaptirani scenarij Emme Thompson. Osvojio je i Zlatni globus za najbolju dramu. Nakon ovih uspjeha, Lee je re\xc5\xbeirao jo\xc5\xa1 dva holivudska filma, Ledena oluja (1997.), obiteljsku satiru smje\xc5\xa1tenu u ameri\xc4\x8dko predgra\xc4\x91e sedamdesetih, i Zajahati s vragom, dramu o Ameri\xc4\x8dkom gra\xc4\x91anskom ratu (1999.)._NEWLINE_Iako su kriti\xc4\x8dari hvalili ove filmove, komercijalni uspjeh nije bio impresivan, \xc5\xa1to je pomalo zasjenilo Leejevu slavu me\xc4\x91u \xc5\xa1irokom publikom i umjetni\xc4\x8dkim \xc5\xa1kolama koju je stekao svojim dugometra\xc5\xbenim filmovima. Me\xc4\x91utim, krajem devedesetih i po\xc4\x8detkom 21. stolje\xc4\x87a, Ledena oluja dobro se prodavala na VHS i DVD formatu, a \xc4\x8desto se prikazivala na kabelskim televizijama.\n_START_SECTION_\nTigar i zmaj i superherojski \xc5\xbeanr\n_START_PARAGRAPH_\nLi-Kong Hsu, Leejev stari partner i navija\xc4\x8d, 1999. godine ga je pozvao da snimi film temeljen na tradicionalnoj kineskoj "wuxia" (borila\xc4\x8dke vje\xc5\xa1tine i vite\xc5\xa1tvo) \xc5\xbeanru. Uzbu\xc4\x91en zbog prilike da ostvari svoj san iz djetinjstva, Lee je okupio ekipu s Tajvana, Hong Konga i Kine za Tigra i zmaja (2000.). Film je iznena\xc4\x91uju\xc4\x87e do\xc5\xbeivio veliki uspjeh u cijelom svijetu. S kineskim dijalozima i engleskim titlovima, film je postao najuspje\xc5\xa1niji strani film u mnogim zemljama, uklju\xc4\x8duju\xc4\x87i u SAD-u i Ujedinjenom Kraljevstvu, a na dodjeli Oscara bio je nominiran za najbolji film, najbolji strani film i re\xc5\xbeiju. Osvojio je nagrade za najbolji strani film i tri tehni\xc4\x8dke kategorije. Uspjeh Tigra i zmaja inspirirao je afirmirane redatelje kao \xc5\xa1to su Zhang Yimou i Chen Kaige da snime wuxia filmove za zapadnu publiku._NEWLINE_Lee se 2003. godine vratio u Hollywood kako bi re\xc5\xbeirao Hulka, njegov prvi visokobud\xc5\xbeetni film. Iako je film bio temeljen na superheroju iz stripa i ispunjen specijalnim efektima, Lee je iskoristio \xc5\xbeanr kako bi ispri\xc4\x8dao pri\xc4\x8du o odnosu oca i sina. Film je bio razo\xc4\x8daranje me\xc4\x91u kriti\xc4\x8darima i publikom. Nakon neuspjeha, Lee je razmi\xc5\xa1ljao u ranom umirovljenju, ali ga je otac nagovorio da nastavi snimati filmove.\n_START_SECTION_\nPlanina Brokeback\n_START_PARAGRAPH_\nLee je odlu\xc4\x8dio snimiti niskobud\xc5\xbeetni neovisni film zasnovan na kratkoj pri\xc4\x8di dobitnici Pulitzerove nagrade Annie Proulx, Planina Brokeback. U \xc4\x8dlanku Roberta K. Eldera iz 2005. godine, Lee je citiran kako ka\xc5\xbee, "\xc5\xa0to ja znam o gay ran\xc4\x8du u Wyomingu?". Unato\xc4\x8d redateljevom ogra\xc4\x91ivanju od teme filma, Planina Brokeback je pokazala Leejevu sposobnost u isra\xc5\xbeivanju dubina ljudskog srca._NEWLINE_Film o zabranjenoj ljubavi izme\xc4\x91u dva kauboja iz Wyominga odmah je privukao pozornost i inicirao \xc5\xbeu\xc4\x8dne rasprave. Zaradio je mnoge kriti\xc4\x8dke pohvale i osvojio mnoge nagrade za najbolji film i re\xc5\xbeiju na mnogim me\xc4\x91unarodnim festivalima. Osim toga, "Brokeback" je postao kulturni fenomen i komercijalni hit. Nominiran je za osam Oscara te bio progla\xc5\xa1en najve\xc4\x87im favoritom za najbolji film, ali je izgubio od Fatalne nesre\xc4\x87e, pri\xc4\x8de o rasnim odnosima u Los Angelesu, \xc5\xa1to je izazvalo velike kontroverze. Pojavile su se \xc5\xa1pekulacije da je prikazivanje homoseksualnosti moglo biti razlog tih kontroverzi, dok su drugi tvrdili kako je Fatalna nesre\xc4\x87a jednostavno bila bolji film. Lee je rekao kako je razo\xc4\x8daran \xc5\xa1to njegov film nije osvojio glavnu nagradu, ali je osvojio Oscar za najboljeg redatelja, postav\xc5\xa1i tako prvi Azijac kojem je to po\xc5\xa1lo za rukom.\n_START_SECTION_\n\xc5\xbdudnja, oprez\n_START_PARAGRAPH_\nNakon Planine Brokeback, \xc4\x8dinilo se da Lee slijedi svoje prioritete koji variraju izme\xc4\x91u vesterna i kineske kulture. Njegov sljede\xc4\x87i film bio je \xc5\xbdudnja, oprez, koji je adaptiran iz kratkog romana kineske spisateljice Eileen Chang. Pri\xc4\x8da je napisana 1950. godine, a djelomi\xc4\x8dno je temeljena na stvarnim doga\xc4\x91ajima koji su se zbili 1939. i 1940. godine u \xc5\xa0angaju kojeg su okupirali Japanci tijekom Drugog svjetskog rata. Sli\xc4\x8dno Planini Brokeback, Ang Lee je adaptirao i pro\xc5\xa1irio kratku, jednostavnu pri\xc4\x8du u dugometra\xc5\xbeni film na na\xc4\x8din koji dopu\xc5\xa1ta individuama da otkriju sofisticirane slojeve svojih rezerviranih emocija bez da ih zasjeni komplicirana radnja ili preop\xc5\xa1irni materijal._NEWLINE_Film \xc5\xbdudnja, oprez distribuirao je Focus Features, a premijeru je do\xc5\xbeivio na me\xc4\x91unarodnim filmskim festivalima u ljeto i ranu jesen 2007. godine. U Americi je zabranjen za publiku mla\xc4\x91u od 17 godina zbog eksplicitnih scena seksa. Bio je to veliki izazov za distribuciju filma jer mnoga kina ne \xc5\xbeele prikazivati takve filmove. Redatelj i studio su odlu\xc4\x8dili ne \xc5\xbealiti se na odluku. Kako bi film mogao biti prikazan u Kini, Lee je zbog vladinih restrikcija izrezao devet minuta filma kako bi sadr\xc5\xbeaj prilagodio mla\xc4\x91oj publici._NEWLINE_\xc5\xbdudnja, oprez je osvojila Zlatnog lava na Filmskom festivalu u Veneciji 2007. godine, \xc4\x8dime je Lee postao pobjednik drugi put u tri godine. Kritike u Americi, me\xc4\x91utim, nisu sasvim pozitivne. Kad je film prikazivan na Leejevu materinskom tajvanskom jeziku u originalnoj verziji, bio je vrlo dobro primljen. Ostav\xc5\xa1i u Tajvanu kako bi promovirao film i za tradicionalni kineski blagdan u to vrijeme, Lee se odu\xc5\xa1evio kad je otkrio da Tajvanci naveliko hvale njegov rad.\n_START_SECTION_\nPrivatni \xc5\xbeivot\n_START_PARAGRAPH_\nLee \xc5\xbeivi u Westchesteru, New York, sa \xc5\xbeenom i sinom, Masonom Leejem. Mason je zapo\xc4\x8deo gluma\xc4\x8dku karijeru.'